TARYBOS SPRENDIMAS
2007 m. gegužės 30 d.
dėl Europos bendrijos ir Ukrainos Vyriausybės susitarimo dėl prekybos tam tikrais plieno gaminiais sudarymo patvirtinimo
(2007/451/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalimi,
atsižvelgdama į Komisijos pasiūlymą,
kadangi:
(1)
Europos Bendrijų bei jų valstybių narių ir Ukrainos partnerystės ir bendradarbiavimo susitarimas (1) įsigaliojo 1998 m. kovo 1 d.
(2)
Prekyba tam tikrais plieno gaminiais reglamentuojama to susitarimo III antraštinėje dalyje, išskyrus jos 14 straipsnį, ir susitarimo dėl kiekybinių priemonių nuostatomis.
(3)
1995-2001 m. prekyba tam tikrais plieno gaminiais buvo reglamentuojama Šalių susitarimais, o 2002 m., 2003 m. ir iki 2004 m. lapkričio 19 d. konkrečiais susitarimais. 2004 m. lapkričio 19 d. sudarytas kitas susitarimas laikotarpiui iki 2004 m. gruodžio 31 d. Po to sudarytas susitarimas 2005 m. ir 2006 m. laikotarpiui.
(4)
2006 m. lapkričio 13 d. Tarybos sprendimas (2) įgaliojo Komisiją pradėti derybas siekiant atnaujinti Europos bendrijos ir Ukrainos prekybos plieno gaminiais susitarimus.
(5)
Atsižvelgiant į tą sprendimą, Šalys vedė derybas dėl naujo susitarimo, apimančio laikotarpį iki 2007 m. gruodžio 31 d. ir vėlesnius metus.
(6)
Susitarimą reikėtų patvirtinti,
NUSPRENDĖ:
1 straipsnis
1. Bendrijos vardu patvirtinamas Europos bendrijos ir Ukrainos Vyriausybės susitarimas dėl prekybos tam tikrais plieno gaminiais.
2. Susitarimo tekstas pridedamas prie šio sprendimo.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) pasirašyti Bendriją įpareigojantį susitarimą.
Priimta Briuselyje, 2007 m. gegužės 30 d.